ค้ำประกันสินเชื่อโอท็อปแป้ก
เศรษฐกิจพ่นพิษ ค้ำประกันหนี้ช่วยโอท็อปหลุดเป้า ไตรมาสแรกทำได้แค่ 19.6 ล้านบาท
6 พ.ค. 2558

เศรษฐกิจพ่นพิษ ค้ำประกันหนี้ช่วยโอท็อปหลุดเป้า ไตรมาสแรกทำได้แค่ 19.6 ล้านบาท
แหล่งข่าวจากกระทรวงการคลัง เปิดเผยว่า บรรษัทประกันสินเชื่ออุตสาหกรรมขนาดย่อม (บสย.) ได้รายงานผลดำเนินการค้ำประกันช่วยเหลือธุรกิจขนาดเล็กตามนโยบายของรัฐบาล พบว่า การค้ำประกันสินเชื่อให้กับผู้ประกอบการอาชีพหนึ่งตำบลหนึ่งผลิตภัณฑ์ หรือโอท็อป และวิสาหกิจชุมชนที่ตั้งเป้าไว้ 1 หมื่นล้านบาท ปรากฏว่า ไตรมาสแรกปีนี้มีการค้ำประกันสินเชื่อเพียง 54 ราย วงเงินอนุมัติค้ำประกัน 19.6 ล้านบาท ส่งผลให้เอสเอ็มอีได้รับสินเชื่อจากสถาบันการเงิน 19 ล้านบาท ช่วยรักษาสภาพการจ้างงาน 253 คน และคาดว่ามีการจ้างงานเพิ่ม 31 คน
ทั้งนี้ การค้ำประกันสินเชื่อช่วยเหลือผู้ประกอบการเอสเอ็มอีทำธุรกิจโอท็อป ถือว่าต่ำกว่าเป้าหมายมาก เนื่องจากเศรษฐกิจยังไม่ฟื้นตัวดี ทำให้ไม่มีธุรกิจใดกล้ากู้เงินลงทุนเพิ่ม รวมทั้งมีผู้ประกอบการโอท็อปจำนวนมากที่ประสบผลขาดทุน จนเป็นหนี้ทั้งในและนอกระบบ ทำให้กู้เงินเพิ่มไม่ได้
ที่ผ่านมา ในการเปิดตัวบริษัทผู้ประกอบการสินเชื่อนาโนไฟแนนซ์จำนวน 4 ราย มีผู้ประกอบการโอท็อปรายหนึ่งถูกเชิญให้มาร่วมงาน เนื่องจากลงทุนทำธุรกิจโอท็อปขาดทุน เป็นหนี้นอกระบบถึง 2 แสนบาท เสียดอกเบี้ย 20% ต่อเดือน จนผ่อนชำระไม่ไหว และต้องการกู้เงินจากนาโนไฟแนนซ์เพื่อไปใช้หนี้นอกระบบและทำธุรกิจโอท็อปต่อ เป็นตัวอย่างแสดงให้เห็นว่า บสย.ค้ำประกันเงินกู้ได้น้อยเพราะมีปัญหาดังกล่าว
สำหรับเงื่อนไขค้ำประกันเงินกู้ให้ผู้ประกอบการโอท็อปและวิสาหกิจชุมชน วงเงิน 1 หมื่นบาท จะค้ำไม่เกิน 3 ล้านบาท เป็นเวลา 7 ปี คิดค่าธรรมเนียม 1.75% รัฐบาลจะรับภาระค่าธรรมเนียมปีแรก
นอกจากนี้ บสย.ได้รายงานการค้ำประกันสินเชื่อให้ผู้ประกอบการใหม่ วงเงิน 5,000 ล้านบาท โดยค้ำประกันสินเชื่อ 1 หมื่นบาท ถึง 2 แสนบาท ระยะเวลา 10 ปี พบว่า ไตรมาสแรกมียอดค้ำประกัน 2,009 ราย วงเงินค้ำประกัน 207 ล้านบาท ผู้ประกอบการได้รับสินเชื่อ 214 ล้านบาท
สำหรับการค้ำประกันสินเชื่อแบบกลุ่มระยะที่ 5 วงเงิน 2.4 แสนล้านบาท พบว่า ไตรมาสแรกมียอดการค้ำประกันสินเชื่อจํานวน 7,134 ราย วงเงินอนุมัติค้ำประกัน 2.09 หมื่นล้านบาท ส่งผลให้ผู้ประกอบการได้รับสินเชื่อจากสถาบันการเงิน 3.1 หมื่นล้านบาท